Rijeka, 30. rujna 2020.g.

**NAJAVA DOGAĐANJA I POZIV ZA MEDIJE**

**DOKUMENTARAC *TEATAR CHAPLIN* U ČETVRTAK NA KOZALI**

**U četvrtak, 1. listopada 2020.g. u 19.30 sati u velikoj dvorani Mjesnog odbora Kozala** (Volčićev trg 2, Rijeka) **nastavlja se program *Film u kvartu* u organizaciji *Inicijative za kvart* i uz potporu udruge *Liburnia Film Festival*, u sklopu Civilnih inicijativa Rijeke 2020 – Europske prijestolnice kulture.   
Film koji će se gledati ovog četvrtka je dokumentarac *Teatar Chaplin – tragikomedija u četiri čina*, redatelja Zorana Kreme iz 2012. godine, koji će na projekciji i sam govoriti o filmu.**

**Ulaz je besplatan.**

**Dokumentarac pak govori o grupi mladih Roma koji su pod vodstvom Nasera Sokolija odlučili osnovati prvi amaterski romski teatar u Europi, neki kažu i u svijetu. Film istražuje motivaciju u pozadini ove neobične inicijative, te razne peripetije prilikom stvaranja nove predstave i prvih međunarodnih nastupa van države.** Glavni lik ovog filma je sanjar koji, kao i junaci klasičnih tragedija, u sebi nosi tragičnu krivnju. Tako ovaj film postaje i priča o njemu, ispričana u formi tragedije, koja se nametnula sama po sebi.

Film je na 22. Danima hrvatskog filma 2013. godine osvojio nagradu Oktavijan za najbolji dokumentarni film, a osvojio je i nagradu za najbolji dokumentarni film 3. Opuzen Film Festivala 2013.

***Film u kvartu*** do polovice studenog postavlja osnove novog, kulturnog i filmskog života prostora Mjesnog odbora Kozala, pod motom *LODIS: lokalno, održivo, dostupno, izvedivo, suradnički*. Namjera je organizatora prvenstveno filmskim programom povezati susjede Kozale, informirati ih i aktivirati kako bi sami bili osposobljeni kreirati kulturne sadržaje u svom kvartu, povezati se s ostalim dionicima javnog života kvarta kao što su udruge, civilne inicijative, lokalna administracija (mjesni odbor), škola i vrtić te projektni tim umrežiti s relevantnim gradskim i nacionalnim kulturnim ustanovama.

**Projekcije i druženja organizirana su u skladu s epidemiološkim preporukama pa se publiku poziva na poštivanje distance, nošenje zaštitnih maski u zatvorenom prostoru te pojačanu higijenu ruku.**

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42